Ζυμαρικά με ντομάτα, κρέμα και καπνιστή πανσέτα (pasta al fumé)
Είναι από τις λίγες ιταλικές μακαρονάδες με κρέμα γάλακτος. H ποσότητα δεν είναι μεγάλη - τον πρώτο ρόλο στη σάλτσα, που λόγω της πανσέτας έχει καπνιστό άρωμα, κρατάει η ντομάτα.
400 γρ. ριγκατόνι ή πένες ή φουζίλι, 1 λίτρο συμπυκνωμένος χυμός ντομάτας, 200 ml κρέμα γάλακτος, 200 γρ. καπνιστή πανσέτα, κομμένη σε λεπτά μπαστουνάκια, 1 μικρό ξερό κρεμμύδι, ψιλοκομμένο, 40 ml εξαιρετικό παρθένο ελαιόλαδο παρμεζάνα, τριμμένη (για το σερβίρισμα), αλάτι, φρεσκοτριμμένο πιπέρι
Για να ετοιμάσουμε τα ζυμαρικά με ντομάτα, κρέμα και πανσέτα (pasta al fumé) σε κρύα φαρδιά κατσαρόλα ρίχνουμε το κρεμμύδι με το ελαιόλαδο και το σοτάρουμε σε μέτρια φωτιά για 5-6 λεπτά, προσθέτουμε την πανσέτα και συνεχίζουμε το σοτάρισμα για ακόμα 5-7 λεπτά, μέχρι το κρεμμύδι να μαλακώσει, χωρίς να καραμελώσει, και η πανσέτα να γίνει διάφανη και να λιώσει το λίπος της.Προσθέτουμε την ντομάτα και μαγειρεύουμε σε μέτρια προς χαμηλή φωτιά για περίπου 15-20 λεπτά.Όταν είναι έτοιμη, προσθέτουμε την κρέμα γάλακτος και πιπέρι και συνεχίζουμε το μαγείρεμα για άλλα 4-5 λεπτά.Προσθέτουμε αλάτι προσεκτικά, γιατί η πανσέτα είναι αλμυρή.Στο μεταξύ βράζουμε τα ζυμαρικά σε αλατισμένο νερό που κοχλάζει, σύμφωνα με τις οδηγίες της συσκευασίας, μέχρι να γίνουν al dente. Τα παίρνουμε με τρυπητή κουτάλα και τα προσθέτουμε μέσα στην έτοιμη σάλτσα.Πασπαλίζουμε με μπόλικη τριμμένη παρμεζάνα, ανακατεύουμε καλά και σερβίρουμε.
Ζυμαρικά,Κρέμα Γάλακτος,Ντομάτα